Kuidas valida auto, mis on ühest küljest äge, aga samal ajal masskasutuses?   Võimalus number 1:  Valige väga odava ülalpidamiskuluga automudeli modifikatsioon, mis on entusiastide seas levinud arusaamade kohaselt kõrgelt hinnatud ja makske sellest südame rahuga rohkem kui üldlevinud  variandist. Kallim eriversioon maksab ka hiljem müües rohkem, seega ei kaota te tegelikult hinnavahe tõttu midagi, samas on suhteliselt odavalt võimalik saavutada oluliselt parem enesetunne. Näiteks ei viitsiks ma ise igapäevaselt liigelda halli Golf II C-ga, millel polnud varustuses isegi kõrvalistuja meigipeeglit ja väljas iluliiste. Küll aga veaks näo naerule ilusat värvi, suurte põrkeraudadega ja originaalkorras VW Golf II GTI. Sellisega sõidaks ja oleks endaga väga rahul. Iseasi on alati, kui kiiresti autot  tarvis läheb, sest soovitava versiooni leidmine võtab aega.